สกุลของกิ้งกือ

มุมมองส่วนท้องของปล้องส่วนหน้าและส่วนหัวเพศผู้ของตัวอย่าง *Eumillipes persephone*
***Eumillipes*** เป็นสกุลของกิ้งกือในวงศ์ Siphonotidae ประกอบด้วยสปีชีส์เดียวคือ ***E. persephone*** พบในพื้นที่อีสเทิร์นโกลด์ฟิลด์ทางตะวันออกเฉียงใต้ของรัฐออสเตรเลียตะวันตก สายพันธุ์นี้ถูกเก็บรวบรวมครั้งแรกในปี พ.ศ. 2563 โดยถูกค้นพบในหลุมเจาะสามหลุม โดยอาศัยอยู่ที่ความลึกระหว่าง 15 เมตร (49 ฟุต) ถึง 60 เมตร (200 ฟุต)

ศัพท์มูลวิทยา
-------------

ชื่อสกุล *Eumillipes* หมายถึง "กิ้งกือแท้" (หรือ "หนึ่งพันเท้าแท้") บ่งถึงมีขามากกว่า 1,000 ขา, ชื่อสายพันธุ์ *persephone* หมายถึงเทพธิดากรีกเปอร์เซฟอนี (กรีก: Περσεφόνη) ซึ่งเป็นราชินีแห่งยมโลก เพื่ออ้างอิงถึงการใช้ชีวิตใต้ดิน

คำอธิบาย
--------

ได้รับการอธิบายครั้งแรกในปี พ.ศ. 2564 กิ้งกือชนิดนี้มีความยาวสูงสุดได้ถึง 95 มิลลิเมตร (3.7 นิ้ว) และมีเส้นผ่านศูนย์กลางประมาณ 1 เซนติเมตร (0.39 นิ้ว) โดยมีส่วนลำตัว 198 ถึง 330 ปล้อง และมีขามากถึง 1,306 ขา ทำให้เป็นสายพันธุ์ที่มีขามากที่สุดในโลก และเป็นกิ้งกือชนิดแรกที่พบว่ามีมากกว่า 1,000 ขาขึ้นไป

มีลำตัวที่ยาวมากและส่วนหัวรูปกรวย มีหนวดหนาและใหญ่ผิดปกติ มันยังไร้ดวงตาอีกด้วย เนื่องจากวิถีชีวิตใต้ดินทำให้ไม่ต้องการดวงตา เปลือกภายนอกมีสีครีมอ่อน ไม่มีจุดสีคล้ำ มีแถบตามยาวและตามขวาง เช่นเดียวกับในสายพันธุ์ที่อาศัยอยู่บนพื้นดิน ส่วนแคปซูลหัวมีขนาดเล็กรูปกรวยเรียวยาวไปยังส่วนจมูก โปรโซไนต์และเมตาโซไนต์ของวงปล้องมีความกว้างเท่ากัน โปรโซไนต์ไม่แคบเหมือนในอันดับ Siphonophorida วงปล้องเรียบไม่มีโครงสร้างบนชั้นผิวหรือขนยาวเหมือนในอันดับ Siphonophorida ส่วนกระหม่อมมีขนยาวสองชุด หนวดมีความหนาและมีขนาดที่เท่ากัน ระหว่างหนวดคู่ที่ 3, 4 ไม่โค้งงออย่างมากเหมือนในวงศ์ Siphonorhinidae (อันดับ Siphonophorida) แผ่นปาก (gnathochilarium) ลดลงเหลือสามแผ่นแข็ง (sclerites): คาง (mentum), ส่วนยื่นจากขากรรไกร (stipe) ซ้ายและขวา ช่องเปิดโอโซปอร์ (ozopore) ตั้งอยู่ห่างจากขอบด้านข้างของแผ่นแข็งด้านบน (tergite) อยู่สองในสามของระยะห่างจากเส้นกึ่งกลางจากด้านข้างถึงขอบของ tergite ปล้องหาง (telson) มีวงแหวนรอบลิ้นปิดเปิดทวาร เล็บจากฐานของปล้องทาร์ซัส (tarsus) มีลักษณะยาวโค้งรูปตัวเอสซึ่งทำให้ความยาวของเล็บนั้นเพิ่มขึ้น

รูปร่างที่ยาว, ขาจำนวนมาก และสภาพไม่มีตา มีลักษณะวิวัฒนาการเบนเข้าร่วมกับกิ้งกือ *Illacme plenipes* และสายพันธุ์ที่เกี่ยวข้องที่พบในสหรัฐ ซึ่งมีการบันทึกว่ามีขามากถึง 750 ขา เชื่อกันว่าขาจำนวนมากจะช่วยในการเคลื่อนตัวในที่อยู่อาศัยใต้ดิน ทำให้สามารถเคลื่อนตัวเข้าไปในรอยแยกเล็ก ๆ ได้

มีความแตกต่างจากสมาชิกส่วนใหญ่ของอันดับ Polyzoniida โดยมีรูปร่างที่ยาวและบาง เนื่องจากสมาชิกของอันดับนั้นมักจะมีขนาดที่สั้นกว่า มีขาน้อยกว่าและลำตัวรูปร่างโดมที่แบนกว่า การรวมไว้ในลำดับนี้เกิดจากการวิเคราะห์ลำดับจีโนมซึ่งระบุว่ามีบรรพบุรุษร่วมกัน

ไม่ทราบรายละเอียดของอาหารและการดำรงชีวิต แต่คาดว่าอาจกินเห็ดราที่เติบโตบนรากของต้นไม้

อนุกรมวิธาน
-----------

สายพันธุ์นี้ได้รับการอธิบายครั้งแรกในปี พ.ศ. 2564 โดยนักสัตววิทยาชาวอเมริกัน พอล มาเร็ก (Paul Marek) จากสถาบันโพลีเทคนิคและมหาวิทยาลัยแห่งรัฐเวอร์จิเนีย ที่เมืองแบล็กสเบิร์ก รัฐเวอร์จิเนีย สหรัฐอเมริกา) สายพันธุ์ *Eumillipes persephone* ถูกกำหนดไว้ในสกุล Eumillipes ที่ตั้งขึ้นใหม่ และรวมอยู่ในวงศ์ Siphonotidae (ในอันดับ Polyzoniida) สกุลนี้ที่แตกต่างจากสกุลอื่น ๆ ของวงศ์ Siphonotidae ในลักษณะดังต่อไปนี้: อวัยวะสืบพันธุ์เพศผู้บริเวณส่วนหน้าของลำตัว (anterior gonopods) มีการดัดแปรอย่างมากโดยมีการเชื่อมต่อโปโดเมีย (podomere) ข้อที่ 3–4 และไม่เหมือนขาในจำพวกของเผ่า Siphonotini ส่วนปลายของอวัยวะสืบพันธุ์เพศผู้ (บริเวณขาคู่ที่ 9) เป็นส่วนยื่นแยกสองทางอย่างชัดเจน ไม่ใช่ส่วนยื่นเดียวเหมือนกับในสกุล Rhinotus และ Siphonoconus

อ้างอิง
-------

1. 1 2 3 4 5 6 7  
Marek, Paul E.; Buzatto, Bruno A.; Shear, William A.; Means, Jackson C.; Black, Dennis G.; Harvey, Mark S.; Rodriguez, Juanita (16 ธันวาคม 2021). "The first true millipede – 1,306 legs long". *Scientific Reports*. **11** (1): 23126. doi:10.1038/s41598-021-02447-0.
2. 1 2  
Preston, Elizabeth (16 ธันวาคม 2021). "At last, a true millipede that actually has 1,000&nbdp;legs or more". *The New York Times*.
3. ↑  
"Millipede with more legs than any known animal discovered in Australia". *BBC News*. BBC. 16 ธันวาคม 2021.
4. 1 2 3 4 5  "We have a new world record holder. Introducing the first millipede with more than 1,000 legs - ABC News". *amp.abc.net.au* (ภาษาอังกฤษแบบออสเตรเลีย). สืบค้นเมื่อ 18 ธันวาคม 2021.
5. ↑  
Lu, Donna (16 ธันวาคม 2021). "The first true millipede: New species with more than 1,000 legs discovered in Western Australia". *The Guardian* (ภาษาอังกฤษ).
6. ↑  
Shear, William A. (10 กุมภาพันธ์ 2016). "Redescription of the South African millipede *Cylichnogaster lawrencei* Verhoeff, 1937 and notes on the family Siphonotidae (Diplopoda, Polyzoniida)". *Zootaxa*. **4079** (1): 119–128. doi:10.11646/zootaxa.4079.1.8.
 
### บรรณานุกรม

* Black, D. G. (1994). *A taxonomic revision of the Australian Siphonotidae (Diplopoda: Polyzoniida)* (Dissertation). University of California, Davis.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
***Eumillipes persephone***

* "Tausendfüßer bricht Beinrekord - Forscher entdecken weltweit ersten Tausendfüßer mit mehr als tausend Beinen" [Millipede breaks leg record - researchers discover the world's first millipede with more than a thousand legs], *scinexx.de*, 17 ธันวาคม 2021 (ในภาษาเยอรมัน)

  


| การแยกแยะหน่วยอนุกรมวิธาน |
| --- |
| *Eumillipes* | 
* Wikidata: Q110154909
* Wikispecies: Eumillipes
* GBIF: 11611688
* NCBI: 2904784
* WoRMS: 1552303
* ZooBank: A258F64E-0D4C-4941-BE20-0B5D78E1078E

 |
| *Eumillipes persephone* | 
* Wikidata: Q110155010
* Wikispecies: Eumillipes persephone
* GBIF: 11855191
* NCBI: 2884409
* WoRMS: 1552306
* ZooBank: 0AFB7037-E517-4D05-804B-D9AE1C7B3F47

 |